钦定古今图书集成/明伦汇编/氏族典/第250卷 > 张四维
## 钦定古今图书集成/明伦汇编/氏族典/第250卷 > 张四维

按《明外史张四维传》：“四维，字子维，蒲州人。嘉靖三十
二年进士，改庶吉士，授编修。隆庆初，进右中允，寻迁
左谕德。四维倜傥有才智，习知边务，高拱深器之。拱
掌吏部，超擢翰林学士。甫两月，拜吏部左侍郎。俺荅
封贡议起，朝右持不决，四维为交关于拱，款事遂成。
拱益才四维，四维亦干进不已。言路有劾四维者，四”
维不得已引去。而拱终念四维，东宫出阁，召充侍班
官。拱罢政，张居正当国，复移疾归。四维家素封，岁时
馈问，居正不绝。万历二年复召掌詹事府。明年三月，
居正请增置阁臣，引荐四维。遂以礼部尚书兼东阁
大学士入赞机务。四维由居正进，谨事之，不敢相可
否。居正卒，四维始当国。累加少师、吏部尚书、中极殿
大学士。初，四维曲事居正，积不能堪，且不善居正所
为。既得政，知中外积苦居正。欲大收人心，汲引海内
正人为居正所沉抑者。虽未即尽登用，然力反前事，
时望颇属。以父丧归，卒，谥“文毅。”子泰征、甲征，皆四维
柄政时，举进士。泰征累官湖广参政，甲征工部郎中。